b'\n_START_ARTICLE_\nPlanica\n_START_PARAGRAPH_\nPlanica (tudi dolina pod Poncami) je ledeni\xc5\xa1ka dolina v severozahodnem delu Julijskih Alp. Razteza se od naselja Rate\xc4\x8de pa do planinske postojanke, Doma v Tamarju, od tam naprej pa se dolina nadaljuje pod imenom Tamar. Planico na zahodni strani omejuje pogorje Ponc (najvi\xc5\xa1ji vrh je Visoka Ponca s 2274 mnm), na vzhodu Ciprnik (1745 m) in Sleme (1815 m), na ju\xc5\xbeni strani (v Tamarju) pa Mojstrovka (2366 m), Travnik (2379 m) in Jalovec (2645 m).\n_START_SECTION_\nPlani\xc5\xa1ke skakalnice\n_START_PARAGRAPH_\nDolina je najbolj poznana po smu\xc4\x8darskih skakalnicah. V Planici je tudi najve\xc4\x8dja letalnica na svetu, ki je \xc5\xbee tradicionalno vsako leto na vrsti kot zadnja. Prva tekmovanja v smu\xc4\x8darskih skokih oz. poletih so tu potekala \xc5\xbee v tridesetih letih prej\xc5\xa1njega stoletja. Na Ro\xc5\xbemanovi (1934) in kasneje Bloudkovi skakalnici je bilo postavljenih veliko svetovnih rekordov v dol\xc5\xbeini smu\xc4\x8darskih poletov, med drugim je bila leta 1936 prvi\xc4\x8d prese\xc5\xbeena znamka 100 metrov. Leta 1969 je sledila izgradnja letalnice bratov Gori\xc5\xa1ek, na kateri je bilo s postopnimi izbolj\xc5\xa1avami mogo\xc4\x8de dosegati nove in nove rekordne daljave. Leta 1994 je bila tako prvi\xc4\x8d prese\xc5\xbeena \xc5\xa1e druga magi\xc4\x8dna meja - 200 metrov.\n_START_SECTION_\nSvetovni rekordi v dol\xc5\xbeini smu\xc4\x8darskih poletov\n_START_PARAGRAPH_\nPlanica si je lastila svetovni rekord v smu\xc4\x8darskih poletih v obdobjih marec 1934 - marec 1935, marec 1936 - marec 1950, marec 1969 - marec 1973, marec 1974 - marec 1976, v letu 1979 in 1980 si je delila rekord z letalnico v Oberstdorfu in Harrachovu, sledilo je zaenkrat zadnje, a najdalj\xc5\xa1e obdobje marec 1985 - februar 2011. Primat Planice zadnjih treh desetletjih (zadnji svetovni rekord, ki je bil postavljen v Planici, je zna\xc5\xa1al 239 m, kolikor je 20. marca leta 2005 poletel Norve\xc5\xbean Bj\xc3\xb8rn Einar Rom\xc3\xb8ren) je prekinil \xc5\xa1ele norve\xc5\xa1ki Vikersund 11. februarja 2011, ko je tam Norve\xc5\xbean Johan Remen Evensen poletel najprej 243, nato pa isti dan \xc5\xa1e 246,5 metrov. Planica naj bi se v borbo za svetovni rekord ponovno vrnila po prenovi letalnice, ki se je za\xc4\x8dela po zaklju\xc4\x8dku mar\xc4\x8devskega finala leta 2013, kon\xc4\x8dana pa je bila do finala sezone 2014/2015.\n_START_SECTION_\nTradicionalni plani\xc5\xa1ki finale sezone svetovnega pokala\n_START_PARAGRAPH_\nV zadnjih dveh desetletjih poteka v Planici v sredini marca \xc5\xbee tradicionalno finale svetovnega pokala. Za Slovence sta najbolj znamenita finala sezone 1996/1997 na Letalnici bratov Gori\xc5\xa1ek in 1997/1998 na Bloudkovi velikanki, ko je po tesnem boju za zmago v skupnem se\xc5\xa1tevku z Nemcem Thomo in Japoncem Funakijem slavil Primo\xc5\xbe Peterka, na splo\xc5\xa1no pa nedvomno zaklju\xc4\x8dek sezone 2004/2005, ko je v idealnih razmerah za letenje padlo veliko osebnih in dr\xc5\xbeavnih rekordov ter nekajkrat tudi svetovni rekord.'